اسلام آباد(اے پی پی) بنجائی وزیر حوالکاری و شینکاری سینیٹر شبلی فراز پارینے کہ کنا باوہ احمد فراز ءِ پاکستانی الس آن بے مٹ مہرومریبت رسینگا۔ اوتینا قول و فعل اٹ ہچ ءُ تضاد اس تختو، امن، مہرومریبت و انسانیت اونا ادبی خذمت و عملی زند انا وت ئس۔ کنے مدام تینا باوہ نا شاعری تیان راہشونی ملانے، ورناک احمد فراز نا شاعری و رغاموک آتیان فائدہ ہرفر، نوشتہ کروک آتے راج انا گچینی کن تینا کوشست آتے برجاتخوئی مریک، ہموقومک شون ہلیرہ ہرا تینا روایت و قدر ءِ یات تخرہ۔ داخیال آتا درشانی ءِ او سے شنبے نادے آ شہرہ آفاق شاعر و ادیب احمد فراز نا 12 می کزیہ دے انا وخت آ اونا قبر آ حاضری، دعاپاتیا غان پد میڈیا تون گپ وتران و اکامی ادیبات پاکستان نا کنڈآن احمد فراز نا یات اٹی دعائیہ نشست آن تران کرسا کرے۔ داکان مست بنجائی وزیر تینا باوہ و شہرہ آفاق شاعر، ادیب و دانشور احمد فراز نا قبر آ حاضری تس، دعاپاتیا کرے و پھل آتا چادر اس شاغا۔ داوخت آ اکادمی ادیبات پاکستان نا چیئرمین ڈاکٹر یوسف خشک و چندی بشخ آتیان تعلق تخوک آ بندغ آتا بھلو کچ اس ساڑی ئسر۔ وزیر حوالکاری دا وخت آ میڈیا تون گپ وتران کرسا تینا باوہ نا 12 می کزیہ دے انا وخت آ دعاپاتیا کن ایچ ایٹ قبرستان آ بروک آ غٹ بندغ آتا منت واری ءِ ہرفے و پارے کہ احمد فراز تینا قول و فعل اٹ ہچ ءُ تضاد اس تختنے و تینا نظریہ غا سلیس۔
